Lehto Group

Lehto Group on suomalainen rakennus- ja kiinteistöalan konserni, joka keskittyy modulaariseen tuotantoon ja teolliseen esivalmistukseen. Lehto Group Oyj on noteerattu Helsingin pörssissä vuodesta 2016. Lehto-konserni toimii kahdella palvelualueella: asunnot ja toimitilat. Lehdon toimitusjohtajana toimii Juuso Hietanen, joka aloitti tehtävässään toukokuussa 2021. Entinen toimitusjohtaja Hannu Lehto toimi tehtävässään yli 30 vuotta.

Lehto Groupin pääkonttori sijaitsee Kempeleessä. Lisäksi yhtiöllä on elementti- ja moduulituotantoon keskittyviä tuotantolaitoksia muun muassa Oulussa, Oulaisissa, Iissä, Hartolassa ja Luohualla. Syksyllä 2017 Lehto laajensi toimintaansa Ruotsiin.

Historia

2008–2010 
Lehto Groupin edeltäjä Päätoimija-konserni perustettiin 2008. Päätoimija osti vuonna 2008 Rakennusliike Lehto Oy:n. Takuuelementti Oy perustettiin 2009 Humppilaan valmistamaan kattoelementtejä. Päätoimija osti Rakennuskartion tytäryhtiöineen vuonna 2010.

2011–2013 
Vuonna 2011 Päätoimija hankki Rakennusliike Koivukoski Oy:n osake-enemmistön. Päätoimija perusti suurimman konttorinsa Vantaalle 2011. Vuonna 2012 Päätoimija perusti OptimiKodit Oy:n toteuttamaan aluerakentamista. Talotekniikkamoduleihin keskittyvä tuotantolaitos perustettiin Merijärvelle 2013.

2014–2015 
Ensimmäinen patentoitua rakentamisen innovaatiota hyödyntävä asuintalo valmistui Vantaan Hakunilaan keväällä 2014. Lehto rakensi Prisman ja mini-IKEAn Jyväskylän Seppälään ja saavutti 250 miljoonan euron liikevaihdon vuonna 2015.

2016 
Päätoimija uudisti brändinsä Lehto Groupiksi helmikuussa 2016. Lehto toteutti listautumisannin huhtikuussa 2016. Yhtiön osakkeen kaupankäynti Nasdaq Helsinki Oy:n pre-listalla aloitettiin 28. huhtikuuta 2016. Uusi moduulitehdas käynnistettiin Oulaisissa. Henkilöstöä rekrytoitiin vuoden aikana yhteensä noin 300 henkilön verran. Yhtiön liikevaihto yhteensä neljällä palvelualueella kasvoi 361,8 miljoonaan euroon.

2017 
Lehto osti Iissä toimineen Fasadi Oy:n. Lehto laajensi toimintaansa Ruotsiin elokuussa. VTT myönsi Lehdon Tekniikkastudiolle (moduuli) sertifikaatin.

2018
Kesäkuussa 2018 Lehto ryhtyi rakentamaan Ideapark Seinäjokea. Urakkasopimuksen arvo on noin 65 miljoonaa euroa. Lehto rakensi 10 000 neliömetrin toimistotalokiinteistön Aviapolikseen Vantaalle.

2019 
Lehto lanseerasi puukerrostalo-konseptin. Lehto myi 542 asunnon portfolion saksalaiselle DWS:lle. Lehto sai kunniamaininnan tietomallikäytänteiden kehittämisestä Tekla BIM Awards 2019 -kilpailussa. Lehdon rakentama Seinäjoen Ideapark valmistui marraskuussa.

Hallitus 
Seppo Laine (puheenjohtaja 2020–)
Mikko Räsänen (2013–)
Anne Korkiakoski (2019–)
Helena Säteri (2020–)
Raimo Lehtiö (2020–)

Lähteet

Aiheesta muualla
 Lehto Group

Suomessa toimivat rakennusyritykset
Suomalaiset pörssiyhtiöt